Štrbské Pleso

Štrbské Pleso je z hľadiska športu známe ako miesto, ktoré je využívané hlavne na lyžovanie, bežecké lyžovanie, skoky na lyžiach a letnú turistiku. Už roku 1900 sa na zmrznutej hladine plesa konali Majstrovstvá Európy v rýchlokorčuľovaní a roku 1925 šampionát starého kontinentu v ľadovom hokeji, ten však pre nepriaznivé počasie museli dokončiť v Starom Smokovci. Prvé lyžiarske skoky na Štrbskom Plese sa však neuskutočnili v tejto lokalite, ale niekoľko sto metrov nižšie na Novom Štrbskom Plese na kopci zvanom Klát v roku 1918. Vtedajší majiteľ Nového Štrbského Plesa Karol Móry dal postaviť  zo snehu a za pomoci drevenej výdrevy skokanský mostík.  Skokani sa zhromažďovali na vrchole kopca a po jednom sa spúšťali na mostík a zastavovali sa až na zamrznutej hladine Nového Štrbského Plesa. Tento malý mostík však už za pár rokov nestačil, a tak štrbskí tesári na základe projektu Karla Jarolímka vybudovali  v Mlynickej doline väčší mostík, na ktorom v roku 1935  uskutočnili Preteky FIS, neskôr premenované na Majstrovstvá sveta v klasických lyžiarskych disciplínach. Snaha o získanie usporiadania ďalších Majstrovstiev sveta  bola v roku 1966 impulzom na začiatok výstavby terajšieho skokanského areálu FIS, kde sa v roku 1970 uskutočnili Majstrovstvá sveta v klasických lyžiarskych disciplínach.

Tradične sa na Štrbskom Plese uskutočňovali súťaže o Tatranský pohár (od roku 1950) deväť svetových pohárov v skokoch na lyžiach, jedenásť svetových pohárov v severskej kombinácii, pätnásť Kontinentálnych pohárov v skokoch na lyžiach a sedem Kontinentálnych pohárov v severskej kombinácii. V rokoch 1987 a 1999 sa tu uskutočnila Svetová zimná univerziáda a mnohé iné medzinárodné lyžiarske preteky.
Najzaujímavejšia je na Štrbskom Plese možnosť alpského lyžovania v Areáli FIS - na zjazdovkách InterSki a Solisko (s novou sedačkovou lanovkou). Ďalej má návštevník možnosť bežeckého lyžovania po dlhých tratiach v blízkom okolí. Je strediskom vrcholových športov pre severské disciplíny. Štrbské Pleso je východiskovým miestom pre mnoho atraktívnych letných aj zimných vysokohorských túr. Nachádzajú sa tu dva skokanské mostíky (HS-134 a HS-100). Na týchto mostíkoch sa v rokoch 2003 až 2008 neskákalo, lebo vlastník - Slovenský zväz telesnej kultúry - o ne prišiel v exekúcii. Neskôr ich získala spoločnosť 1. tatranská, od ktorej si skokanský areál prenajali bývalí banskobystrickí skokani Ján Jelenský a Dušan Caban. Sprevádzkovali mostík HS-100 a od leta 2008 spolu so Slovenskou lyžiarskou asociáciou zorganizovali niekoľko pretekov, vrátane Majstrovstiev sveta juniorov vo februári 2009. Štrbské Pleso sa tak stalo prvým strediskom na svete, ktoré hostilo juniorský svetový šampionát trikrát (1990, 2000, 2009). Na mostíkoch trénoval aj legendárny poľský skokan Adam Malysz. Zaujímavosťou boli zoskoky bungee-jumpingu z veže mostíka HS-134, ktoré si mohol záujemca vyskúšať v každom ročnom období. Veľký mostík (HS-134) je v súčasnosti (r. 2014) ponechaný svojmu osudu údajne ako "pamätník" konania MS 1970 v klasických lyžiarskych disciplínach (viď. informačná tabuľa pri areáli mostíkov).

Otázka: V ktorom roku sa uskutočnili prvé lyžiarske skoky na Novom Štrbskom Plese ?
Odpoveď: v roku 1918

Otázka: Kde sa v rokoch 1987 a 1999 uskutočnila Svetová zimná univerziáda ?
Odpoveď: na Štrbskom Plese

Otázka: Ktorý legendárny poľský skokan trénoval na skokanských mostíkoch na Štrbskom Plese ?
Odpoveď: Adam Malysz

Otázka: V ktorom roku sa na zmrznutej hladine Štrbského Plesa konali Majstrovstvá Európy v rýchlokorčuľovaní ?
Odpoveď: roku 1900

Otázka: Koľko skokanských mostíkov sa nachádza na Štrbskom Plese ?
Odpoveď: Nachádzajú sa tu dva skokanské mostíky